
A Közgyűlés 17 fő képviselő jelenlétében 10 óra 05 perckor megkezdte munkáját. 


Dr. Nemény András polgármester: Szép napot kívánok, nagy szeretettel köszöntök mindenkit! A rendkívüli közgyűlésünket megnyitom, miután megállapítottam, hogy határozatképes, és mindenki jelen van. Ez a rendkívüli közgyűléseknek az időszaka. Nem tudom garantálni, hogy nem lesz majd a későbbiekben, amennyiben szükséges további rendkívüli közgyűlés. Most ugye azért szükséges, mert megjelent az a kormányhatározat és az azt követő pályázat, ami közgyűlési döntést igényel, hiszen az azbeszthelyzet megoldásához szükséges munkálatoknál az önerő kérdése az, amiről döntenünk kell, hiszen a pályázat, amit a kormányzat kiírt, tartalmaz egy 30 %-os önerőt. Azt ugyan még nem tudjuk, hogy legfeljebb, vagy legalább 30 %, de a 30 % legalább egy kőbe vésett szám, tehát abból ki tudunk indulni, ezért is szerepel egyébként az előterjesztésben a szükséges önerőnek a biztosítása. Nyilván annyit akarunk fizetni, amennyit feltétlenül szükséges, mert ebben a nagyon nehéz helyzetben azt gondolom, hogy méltányos lenne az önkormányzattal, és nemcsak a miénkkel szemben, hogyha nem kellene önerőt sem fizetnünk. Múlt héten, csütörtökön volt egy egyeztetés az önkormányzati államtitkárral és az önkormányzati miniszterrel. Azért mondtam talán ebben a sorrendben, mert államtitkár úrnak ez volt a második munkanapja talán, amikor a nagy önkormányzati szövetségeknek a vezetőivel tartottunk egy egyeztetést a miniszter asszony meghívására, mind a ketten végig jelen voltak. És persze ott az egyik legfontosabb téma, ami mindenkit érint, az a költségvetési helyzetünk, a 2026-os költségvetés, már hogy az ország költségvetése, és azon belül az önkormányzatok lehetőségei. Bár a meghirdetett napirendben a 2027-es költségvetés szerepelt csak, de mint önkormányzati szövetség vezetők kértük, hogy beszéljünk a 2026-ról is, hogy lássunk tisztán. Hiszen nagyon sok önkormányzat jelezte, hogy már nem biztos, hogy az idei évet ki tudják a saját költségvetésükből húzni, ebben a megyei jogú városok is benne vannak. Sajnálatos módon a 2026-os évvel kapcsolatban túl sok bíztatást nem kaptunk, ugye ott volt a pénzügyminisztériumnak a helyettes államtitkára is, akinek a költségvetés összeállítása a feladata, ő is bemutatkozott, hiszen először találkoztunk vele, és hát olyan szempontból korrekt módon elmondta, hogy körülbelül mi várható, hogy túlzott illúzióim nem tudnak lenni. Annyit mondott, hogy arra lesz lehetőség, hogy egyenként, önkormányzatokkal egyeztessenek, akik nagyon nehéz helyzetbe kerülnek. A dolog természete az, hogy szerintem mindenki egyeztetést fog kérni majd, tehát nehéz lesz súlyozni. Mi a Megyei Jogú Városok Szövetségével azt a stratégiát választottuk, hogy egységesen fogunk egyeztetni az államtitkár úrral, már kértünk is időpontot tőle, ígérte is, hogy fogunk tudni egyeztetni, hiszen egyébként több megyei jogú város külön-külön is megkereste már őket a nehéz helyzetre való tekintettel. Ez a 2026-os év. A 2027-es év pedig szintén nem látszik még, ott az a mi elvárásunk, hogy rendszerszintű módosítás legyen, azaz, hogy lássuk, hogy a szolidaritási hozzájárulásból mennyivel kell majd kevesebbet befizetni, vagy mennyivel nőnek a normatívák, tehát egyáltalán bármilyen ágon hogyan lesz könnyebb és kiszámíthatóbb az önkormányzatoknak a helyzete. Egyelőre erre sincs válasz, amíg nincs róla kormánydöntés, ez hangzott el, addig nem tudnak ilyent ígérni, de ezen dolgoznak, hogy valami legyen. Én tudom, hogy az ország gazdasági helyzete nagyon nehéz, nagyon sok ígéret volt a választásnál is egyébként a kormánypárt részéről, hogy hogyan teszik könnyebbé nagyon sok szektornak a helyzetét, és nyilván nagyon-nagyon lentről indul mindenki, az önkormányzatok különösen így vannak ezzel. Nem az az elvárás, hogy egyszerre oldódjon meg minden, ezt el is mondtuk, hanem az, hogy legalább lássunk valamilyen folyamatos fejlődést és kiszámíthatóságot. Arról kaptunk tájékoztatást, hogy alkotmányozási folyamattal egyidőben, de még azt követően is, az új önkormányzati törvénynek a kidolgozása lesz folyamatban, ebbe bevonnak valamennyiünket, minden önkormányzati szövetséget, külön-külön is az egyes szakpolitikai kérdésekben, de az ÖNET, ugye ez a közös ülésünk, az Önkormányzatok Nemzeti Együttműködési Tanácsa, aminek a Megyei Jogú Városok Szövetsége is a tagja, ez időnként összeül, tehát sokkal gyakrabban, mint korábban, pár havonta, és meglátjuk, hogy hogyan haladunk ezzel előre. Arról nem volt szó, ezt csak zárójelesen mondom, hogy a megyei önkormányzatokat megszüntetik, de erről két nappal később aztán szó lett, mindenről nyilván lehet és érdemes is beszélni, de nyilván ott is sok ember dolgozik, nagyon sok feladat van odatelepítve, tehát azt is tudni kell, hogyha egy ilyen változás van, akkor mondjuk például hogyan érinti Szombathelyt, tehát egy megyei jogú város kap-e többletfeladatokat, forrásokat, lehetőséget, hogyan alakul át egy ilyen rendszer. Én azt gondolom, ha ez folyamatos egyeztetés alatt történik, akkor az egy jó út tud lenni, hogyha nem, akkor abból bizonytalanság és problémák tudnak adódni. És ezen az ülésen volt az egyik pont az azbeszthelyzet, ahol hát inkább én beszéltem őszintén szólva, merthogy azt a technikai részt, hogy akkor kiírásra került a pályázat, azt kevésnek éreztem a megbeszéléshez, és én próbáltam adni egy tájékoztatást arról, hogy mi mit látunk. És már azt is elmondtam államtitkár úrnak, miniszter asszonynak, hogy a rendelet és a pályázat nagyon örülünk, hogy végre megjelent, de az nehézséget fog okozni, hogy önerő van benne, és egyben azt gondolom, hogy méltányos, hogyha a szolidaritási hozzájárulásból levonható lenne az önerő része. Ezt ott javaslatként felvetettem, nyilván jegyzeteltek, és azt is, hogy sok ellentmondás van, nemcsak önmagában a pályázatban, vagy a rendeletben, hanem egymással is ellentmondás van, van olyan pont, és hogy ez sok értelmezést igényel. Mi javaslatot tettünk rá, hogy hogyan lehet ezt tisztázni, és ez a javaslat szerepel egyébként ebben az előterjesztésben is, mert azt gondoltuk, hogy transzparensen akkor járunk el jól, ha döntünk egy önerő kérdésről, akkor leírjuk azt is, hogy milyen olyan bizonytalanságok vannak, amilyen, ha így értjük, ahogy mi értjük, akkor ez így rendben van, ha máshogy kell érteni, akkor meg ezt mondják el, mert az pedig lehet, hogy olyan nehézséget okoz, hogy bizonyos területen nem is tudnánk pályázni, nemcsak mi, hanem senki más sem. Más városok polgármestereivel is beszéltem, ugyanezek a kérdések merültek fel. Tehát megpróbálunk a kormányzati szándékhoz, amit nem kétlek, hogy az, hogy segítsenek. A miniszterelnök kijelölte az utat, minél gyorsabban történjen meg a lefedés. Ebben nekünk az a dolgunk, hogy tegyük meg, amit csak tudunk az időjárási viszonyokra tekintettel, és eddig meg is tettünk. Viszont ennek van egy olyan része, hogy a háttérszabályok is egyértelműek kell, hogy legyenek. Hogyha mi fedezzük fel, hogy ez jelen pillanatban nem így van, hiszen mi látjuk közelről, akkor nekünk kell ebben szólni. Ezt elküldtük államtitkár úrnak, kérte is, és ők is tisztában vannak vele, ha akarnak rajta változtatni, vagy tisztázni, akkor ezt megtehetik. És most nem sorolom föl mindezt, hiszen ott van az előterjesztésben, de fontosnak tartottuk, hogy itt is megjegyezzük. Hogyha majd a sajtó munkatársainak lesz ezzel kapcsolatban kérdése, nyilván fogunk válaszolni, vagy hát a közgyűlésen is, ha bárkinek van ezzel kapcsolatban felvetése, kérdése, akkor ezt meg fogjuk tenni. Néhány dolog még az előterjesztéshez, de ezúttal meg is szavaztatom a napirendet, mert már bele akarok menni a részletekbe. Úgyhogy, ha nincsen és nem látok ezzel kapcsolatban semmilyen más véleményt, vagy felszólalási igényt, akkor szavazzunk először a napirendről most. 
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:
211/2026. (IX. 10.) Kgy. sz. határozat

A Közgyűlés a 2026. szeptember 10-i rendkívüli ülés napirendjét az alábbiak szerint fogadta el:

NYILVÁNOS ÜLÉS

[bookmark: _Hlk219379318][bookmark: _Hlk200024885]1./	Javaslat az azbesztmentesítésre vonatkozó pályázat benyújtásával kapcsolatos döntések meghozatalára
Előadók:        	Dr. Nemény András polgármester
			Dr. Horváth Attila alpolgármester
			Dr. Károlyi Ákos jegyző

Felelős: 	Dr. Nemény András polgármester

Határidő:		azonnal


1./	Javaslat az azbesztmentesítésre vonatkozó pályázat benyújtásával kapcsolatos döntések meghozatalára
Előadók:        	Dr. Nemény András polgármester
			Dr. Horváth Attila alpolgármester
			Dr. Károlyi Ákos jegyző

Dr. Nemény András polgármester: Akkor rátérünk a napirendi pontunkra, az előterjesztésbe már belementem egy kicsit, hogy felsoroltuk ezeket a bizonytalansági pontokat. Az előterjesztés értelemszerűen tartalmazza az eddigi történéseket, hogy megkötöttük a legutóbbi közgyűlési döntés alapján a szerződést a kivitelezővel, és már zajlanak a munkálatok. Most a közgyűlés után ki is fogok menni, mert a sajtó részére lehetőséget adunk, hogy a helyszínen győződjenek meg, hogy folyik a munkálat, és ha van valami kérdés, akkor én magam is tudjak erre válaszolni. És a másik fontos pont, hogy megyünk tovább. Ugye most történik meg majd a szerződéskötés és ezt is idehoztuk, az többi önkormányzati területre, amik szintén nagyon fontosak, az összeg is szerepel, megvan szintén a legjobb ajánlattevő kivitelező, erről fog szólni az I. határozati javaslat. 110 közforgalom előtt megnyitott területre vonatkozóan fogjuk a lefedést biztosítani. A II. határozati javaslatunk pedig az előbb elmondottak alapján az önerő tekintetében a közgyűlési döntés. Ez persze nem jelenti azt, hogy nem szeretnénk az önerőt kiváltani, a szolidaritási hozzájárulásból való levonás kérdését a miniszterelnök úrnak is megírtam, miután aznap, amikor megjelent a pályázat, az RTL Klub egy szokásos kormányülés utáni sajtótájékoztatón megkérdezte ezt, és ő azt mondta, hogy Szombathely még ilyen igényt nem jelentett be. Hát nem nagyon lett volna rá időnk, mert pár órával előtte történt, de egyébként pont egy időben a sajtótájékoztatóval mondtam el az államtitkárnak és a miniszternek, hogy ilyen javaslatunk van, de így most már írásban is megfogalmaztuk és elküldtük a miniszterelnök úr részére. Ez múlt pénteken megtörtént, hogyha valamilyen választ kapunk, akkor nyilván ezt a nyilvánosság előtt meg fogjuk osztani. És egyben meghívtam miniszterelnök urat Szombathelyre, hiszen úgyis bejelentette, hogy országjárásra indul, amelynek egyik állomása Szombathely lesz és azt kértem tőle, hogy szakítson időt arra, hogy az azbeszthelyzettel kapcsolatos tapasztalatainkkal meg tudjuk osztani. Nyilván nagyon örülünk, hogy kiemelten foglalkoznak ezzel a helyzettel, de az, hogy a célt el tudjuk érni, ahhoz szerintem az érintett települések és a legérintettebb Szombathely tapasztalatai hozzá tudnak járulni a közös bölcsességhez és nekünk is nagyon sokat tudnak segíteni egy visszacsatolással. Nem magam miatt kértem, hanem Szombathely polgárainak a nevében, remélem, hogy lesz lehetőségünk miniszterelnök úrral erről beszélni. Van még egy-két olyan nyitott kérdés, amit most válaszolnék meg, mert nem a közgyűlés tagjai tették fel, hanem lakók. Az egyik, kaptam egy legalább 120 ember által aláírt petíciót a Síp utca lakóitól, hogy ugyanilyen eljárást szeretnének, mint az Olad-Plató többi területe, azt, hogy ugyanolyan technológiával legyen a Síp utca is lefedve. Viszont tudjuk, a Síp utcát lefedtük simán bitumenes réteggel, miután a legrosszabb állapotban lévő utunk volt, a kiporzás szempontjából a legrosszabb értékeket ott mérték, azonban egy beavatkozást tartottunk szükségesnek. Méltányos az, hogy azt kérik, hogy ugyanolyan helyzetbe kerüljenek, mint a többiek, és így is lesz. Mert a kiírást is eleve így csináltuk. Tehát a kivitelezési munkáknál egyidejűleg a többiekkel, amikor sorra kerül a Síp utca, akkor ezzel a technológiával kerül felületi lezárásra, tehát semmilyen hátrány nem fogja őket érinteni. A mi célunk az, hogy a közforgalom előtt megnyitott területeket fedjük le. Ez nagyon sokféle, még ez is, hogy közforgalom előtt megnyitott területek, mert ezek között is vannak még olyan magánterületek is, amik egyébként közforgalom előtt megnyitottak, de hát mivel közforgalom előtt megnyitottak, nemcsak a magántulajdonosok járnak rajtuk, bárki által hozzáférhetők és akár ilyen értelemben veszélyes lehet. Van egy olyan csomag, ami nem szerepel jelen pillanatban ebben a mostani anyagban a dolog természeténél fogva, valójában két dologból áll, ezek a bizonyos közforgalom előtt nyitva álló parkolók, praktikusan, amikhez más is hozzá tud férni, a másik pedig az útpadkák és talán kapubejáró területek, amik szintén közforgalom előtt nyitottak. Most azt látjuk, és azzal számolunk, hogy ezeken a területeken az elvitel lehet a megoldás, útpadkát nem lehet másképp megoldani, mondom ezt így zárójelesen. Úgyhogy egyeztetésben vagyunk szakcéggel, központi protokoll nem áll rendelkezésünkre, de szakmai protokollt tudunk szerezni, megnézzük ennek az összegét, hogy mit jelent, és amennyiben ez megvan, akkor erre is pályázni fogunk majd értelemszerűen, ez majd egy külön csomag lesz. Az anyagban az is szerepel, hogy a magánterületekkel kapcsolatos pályázatnál ezt az október 16-i dátumot mi rövidnek érezzük a dolog természeténél fogva, ezt valószínűleg meg kell hosszabbítani. Nyilván a magánterületek, amik nem közforgalom előtt megnyitottak, mondjuk egy kerten, házon belül vannak, azzal mi önmagában nem tudunk mit kezdeni, de az ő lehetőségük is megvan arra, hogy pályázzanak. Hogyha szakmai véleményt akarnak kérni, akkor az önkormányzat ebben nyilván rendelkezésre áll. Azt tudom mondani, hogy ezek a kapubejárós, padkás területek, amik még közforgalom előtt nyitottak, azt olyan 7-10.000 m2-re saccoljuk. Tehát ha még ez a terület is lefedésre kerül, vagy elvitelre kerül, pontosabban, akkor a komplett anyag valójában így egyben értelmezhető és akkor ezt a problémát azon a módon, ahogy a mostani tudásunk szerint lehetséges, ezt meg is fogjuk tenni. De most még a mai dolgunk az, hogy döntsünk a következő csomagról, és hogy az önerő kérdéséről is döntsünk, és ebben várom a képviselő hölgyek, urak tiszteletteljes véleményét, javaslatát. Először talán Illés Károly kért szót, megadom, parancsoljon!

Illés Károly a Költségvetési Ellenőrző Szakmai Bizottság elnöke: Tisztelt Polgármester Úr! Tisztelt Közgyűlés! Hát miért is ülünk ma itt? Azért ülünk ma itt, mert kettő hete egy nagyon jó döntést hozott városunk, amikor ugye a kormányt meg nem várva, aki egyébként cserben hagyta mind Szombathely lakosságát, és egyébként az összes azbesztszennyezéssel érintett önkormányzatot, hiszen nem történt semmi. És biztos vagyok benne, hogyha két héttel ezelőtt nem hozzuk meg azokat a döntéseket Szombathely érdekében, hogy a város cselekszik a kormány döntéseit meg nem várva, akkor a mai napig nincs sem rendelet, sem pályázati kiírás. Én úgy gondolom, hogy ez mind annak következménye, hogy Szombathely lépett, nagyon helyesen. A megjelent rendelet és kiírás pedig egyértelműen szintén cserben hagyja az önkormányzatokat. Ilyen anyagi helyzetben, amilyen anyagi helyzetben Szombathely is van, és beleértve azt egyébként, hogy a 86/87-es útfejlesztés leállításával, a kisajátítások megállításával önkormányzatunk nem jut hozzá a közel 2,5 milliárd forintnyi forrásához, pedig újabb óriási teherrel kell szembenéznie, amit még nem tudunk: 30, vagy minimum 30 % önerő mellett. Nem tudjuk mekkora az a teher, de fél milliárdos nagyságrenddel ismét számolhatunk. Én úgy gondolom, hogy ez semmi más, mint az önkormányzat cserbenhagyása. A kormány nem segít, a kormány az önkormányzatokat és a lakosokat cserben hagyja. Vissza kell térnem oda, hogy nagyon helyesen döntöttünk, amikor úgy döntöttünk, hogy nem várunk a kormányra és elkezdjük ezeket a munkálatokat, hiszen ezek mind a lakosság érdekeit szolgálják, az ő egészségüket, és a normális viszonyok közt élhető utak kialakítását. Nem tudom, hogy a költségvetésben egy ekkora lukat fog-e tudni kezelni a jövőben az önkormányzat, aminek újabb következményei lehetnek. Úgyhogy a mi bizottságunk, a Költségvetési Ellenőrző Szakmai Bizottság egy módosító javaslattal is élt, amit egyébként polgármester úr már jelzett, hogy a kormányhoz fordult, de mi határozatba foglaltuk azt, hogy a polgármester úr igenis kezdeményezze azt, hogy az önerő kerülhessen elszámolásra a szolidaritási hozzájárulás terhére mindenképp, erről született egy bizottsági határozat. Hogyha a közgyűlés is támogatja, akkor azt köszönjük szépen! Köszönöm szépen!

Dr. Nemény András polgármester: Köszönöm szépen! Czeglédy Csabának adom meg a szót.

Dr. Czeglédy Csaba a Szociális és Lakás Bizottság elnöke: Tisztelt Polgármester Úr! Tisztelt Közgyűlés! Szombathely majd kigazdálkodja, Magyarország miniszterelnöke mondta. Hát nem tudja Szombathely városa kigazdálkodni, ezzel mindnyájan tisztában vagyunk. És én azt gondolom, hogy azon is el kell kezdenünk sürgősen gondolkodni, hogy a folyószámlahitelen kívül is van élet, tehát lehet, hogy önkormányzatunknak – amire egyébként nem volt példa most már nem tudom tizenvalahány éve, vagy még több – hitelt kell felvennie azért, hogy egyáltalán a működőképességünket biztosítani tudjuk. Vagy, hát szomorú hónapok fognak ránk várni, mert meg kell néznünk, hogy mik azok a nem kötelező feladatok, amelyeknek a finanszírozása - benne van a nevében - nem kötelező. Tehát az, hogy csődhelyzet fenyegeti országunk egyik büszke, egyébként rendkívül stabilan, eddig stabilan működő városát, azt gondolom, ez sokat elárul arról a helyzetről, ami kialakult. És akkor hadd mondjam el, hát azért mégis talán a türelmi idő elmúlt, a TISZA-kormány eddig Szombathelytől vitt, hozni nem hozott. Először is vitt 503 millió Ft-ot júniusban, a szolidaritási adót egyáltalán nem mérsékelték. Akkor vitt 1,8 milliárdot, mert minimum ennyi bevételünk lett volna az északi elkerülő útnak az építéséből, most meg még visznek legalább 500 millió Ft-ot, ha nem többet. Egyébként az a közröhej kategóriája, hogy az egész ország, főleg a Nyugat-Dunántúli rész nyilván kiemelten azbeszt-mentesítésére 3 milliárd a keret, miközben mi ebből 1,6 milliárdot fogunk hitelből elkölteni. Tehát Rápli Róbert úr, Szombathely képviselője a mai naptól, mihelyst ezt megszavazzuk, 500 millió Ft-tal tartozik a szombathelyieknek, mert ezt az országgyűlési képviselőnek kellett volna elintéznie, hogy ne a szombathelyi adófizetőknek kelljen egy teljesen szombathelyi adófizetőktől független ügyben helytállni. És még talán szerencsénk lesz, ha ezt 500 millió Ft-ból megússzuk. De mondom, eddig a TISZA-kormánynak a ténykedése minimum 2,3 milliárd Ft plusz kiadást okozott a városunknak. Azért ezzel legyünk tisztában. Úgyhogy én a magam részéről rendkívül elkeseredett vagyok amiatt, mert nem tudom, hogy hogyan fogjuk biztosítani jövőre a működésünket. Persze mondhatom én a Szociális és Lakásbizottság elnökeként, hogy talán én vagyok az egyik legkönnyebb helyzetben, mert a szociális feladatok a kötelező feladatok közé tartoznak, na de nem minden szociális kiadásunk, mert az a rendkívül erős szociális háló, amit az önkormányzatunk az elmúlt 36 évben létrehozott, annak egy jó része nem kötelező feladat, nem tudom, hogy mi lesz azokkal a támogatási formákkal, hogyha egyébként meg kell húznunk a nadrágszíjat. És én nagyon kérem a városvezetést, ez nem egy határozati javaslat, de nézzük meg annak a lehetőségét, hogy hitelfelvételt indítsunk, mert a folyószámlahitel-keret nagyon hamar el fog fogyni, és az, hogy folyószámlahitel-keret terhére működjön a város, azt gondolom, hogy az egy nagyobb bizonytalansági tényező, mint hogyha valamilyen normális, vállalható hitelkonstrukcióban gondolkodunk, mert a szombathelyieket elsősorban a város működése fogja érdekelni. Az, hogy a városunk pedig már most is döcögősen működik, hát ez látszik az útjainkon, és egy csomó mindenen, amiért nem az itt ülő képviselők a felelősek, hanem nyilván az elmúlt 16 év, meg hát úgy néz ki, hogy egyébként semmilyen változás nem történt. Tehát május óta most már nagyon sok idő telt el. Úgyhogy én azt gondolom, hogy megdöbbentő, hogy az osztrák bányák kapzsiságából fakadó helyzetet gyakorlatilag a szombathelyi adófizetőknek kell, az így is több, mint 4 milliárdos megvonással érintett költségvetéséből kigazdálkodni, és az, hogy legalább 30 % önerőt kell vállalni, ez persze ellentmond a rendeletnek, de semmi nem garantálja, hogy mi ebből a másfél milliárd Ft-ból az önerőt számítva 1 milliárd Ft-ot is meg fogunk kapni. Tehát az is lehet polgármester úr, hogy majd 500 milliót kapunk, és akkor 1 milliárd Ft-ot, pontosabban 1,1 milliárdot, mert a teljes költség 1,6, annyit kell nekünk állni, ezt nem fogjuk tudni kigazdálkodni. És ezzel mindenki tisztában van itt a teremben, én azt gondolom, hogy erről nyilván nekem is, mindegyikünknek kötelezettségünk beszélni. Úgyhogy rendkívül szomorú vagyok, hogy gomb megnyomásával legalább plusz 500 millió Ft-os kiadást generálunk az önkormányzatunknak, amire egyébként meg nincsen fedezet. 

Dr. Nemény András polgármester: Köszönöm szépen elnök úr! Horváth Gábor képviselő úrnak adom meg a szót.

Horváth Gábor városi képviselő: Tisztelt Polgármester Úr! Tisztelt Közgyűlés! A múltkori közgyűlésen azt mondtam, hogy tiszavirág-életűek voltak a mézeshetek önkormányzatunk és a kormány között, és elmondtam az akkori kockázatokat. Ezek a kockázatok azóta csak nőttek, nőttön-nőttek. Idevarrják a nyakunkba ezt a problémát. Egészen elképesztő. Én úgy gondolom, hogy mézeshetek nem is voltak. Mivel nem TISZÁ-s az önkormányzat, ellenzéki az önkormányzat, ellenzéki képviselő vagyok, tehát az ellenzék ellenzéke, ezért szabadabban beszélhetek. Ez a probléma nem a Rózsa-dombon van, nem az új miniszterelnök háza táján van a budai kerületekben, ezért onnan ez nem látszik problémának. Ugye képviselőtársam említette, hogy Szombathely teremtse elő ennek a fedezetét. És ugye a határozati javaslatban csak annyi szerepel, hogy az önerőt biztosítja az önkormányzat. És most, hogy a Költségvetési Ellenőrző Szakmai Bizottságban hoztak egy határozatot, azt gondolom, hogy azt tegyük bele mindenképpen, vállaljuk fel közösen ezt a döntést, hogy igenis a szolidaritási adó terhére, tehát abból ez kerüljön levonásra ez az 5-600, vagy 700 millió Ft, és ezt vállaljuk fel, írjuk bele ebbe a határozatba, ne csak az előterjesztésben szerepeljen, hanem a határozatban is. Egyszer már polgármester úr kérte a kormányzatot ez irányban. Tegnap az Egyenes Beszédben Bod Péter Ákos arról beszélt, hogy hát milyen lukak vannak, meg mi hogy van, és ott megemlítette azt, a Havária Alap, tehát a vis maior alap, abban megmaradt a pénz, és az majd évvégén megmarad. Tehát nekem az a szívfájdalmam, hogy nem hirdetett a kormány vészhelyzetet. Nem vállalta fel ezt a problémát, hogy ő majd ezt itt megoldja a 3 megyére vonatkozóan, hanem ide dedikált 3 millió Ft-ot, 10-20-30 % önrészt kér legfeljebb, vagy legalább, még ez sem dőlt el, ugye az előterjesztésben ez is jól látszik, és azt gondolom, hogy ez teljesen felháborító az itt élő 3 megye lakosságának a lenézése. Azt gondolom, hogy itt mindenképpen egységesen, buzdítom, bátorítom polgármester urat a zalaegerszegi polgármesterrel és a soproni és a többi polgármesterrel egységesen mindenképpen álljanak ki, és ezt kérjék, hogy akkor a Havária Alapot, amit Bod Péter Ákos mondott, hogy az még ott van, akkor nyissák meg erre és adjanak, biztosítsanak fedezetet, mert az megvan. Tehát egy száz szónak is egy a vége, amit mondott polgármester úr, hogy bizonytalanság és problémák fognak adódni, amit az első felszólalásában elmondott, ez teljesen igaz, teljesen jogos, és azt gondolom, hogy az önkormányzatunknak egységesen kell kiállni, és igenis, ha nincs már lehetőség, nincs más forrás, akkor igenis a szolidaritási adóból ezt hagyják itt nekünk, ha már egyszer elvitték. És emlékeztetem azért, Horváth Attila alpolgármester úr mindig szokta mondani az éves költségvetési vitában februárban, hogyha a képviselőknek van valami kívánságuk, vagy akaratuk, nevezzék meg hozzá a forrást. Ugye ebben a határozati javaslatban nincs meg a forrás, és ahogy képviselőtársam is mondta, hogy ez milyen lyukat fog képezni más területről, de a lényeg az, hogy ha önerőt akarunk, akkor mondjuk meg, mondja meg Horváth Attila a miniszterelnök úrnak, hogy az önerőt akkor a Havária Alapból, hogyha nem a Szolidaritási Alapból, hanem akkor a Havária Alapból dedikálják ide, meg az egészet egyébként fizessék ki mind a 3 megyére tekintettel. Köszönöm szépen!

Dr. Nemény András polgármester: Köszönöm szépen! Egyben fogok reagálni mindenkire, megadom a szót Danka Lajos képviselő úrnak, elnök úrnak. 

Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke: Tisztelt Polgármester Úr! Tisztelt Közgyűlés! Közgazdászként furcsa dolog lesz, amit mondok, hiszen képviselőtársaim előtt a pénzügyi bizonytalanságot ugyanúgy, mint az előző rendkívüli közgyűlésen elmondták, nem kívánom tovább ragozni. Viszont gondoljunk bele abba, hogy nemcsak pénzügyileg fizetünk mi azért, hogy nem lép a kormányzat időben, hanem az egészségünkkel is. Ami miatt nekünk támogatni kellett egyáltalában a lezárást, az egészségügyi problémának a megszüntetése volt, amihez mi a saját forrásainkon felül ígértünk el forrásokat, reménykedve abban, hogy ezt az ígéretet a kormányzat meg fogja támogatni. Még egy dolgot hadd hozzak ide, bár nem közvetlenül az azbesztszennyezéshez tartozik. A 87-es leállítása, amint említettük, hogy pénzügyileg is lyukat tud ütni a költségvetésen, az újabb emberi áldozatot követelt. Ne felejtsük el, emberi életekkel fizetünk, és emberi életekkel fogunk fizetni egyébként az azbesztlezárás nem megfelelő kezeléséért is, hiszen egészségügyi problémákat hosszú távon fog okozni. És Szombathely lakosságának az egészsége viszont a mi felelősségünk, a mi feladatunk. Mi megteszünk mindent ennek érdekében, viszont az a típusú hozzáállás, hogy nem veszem figyelembe, hogy a 87-es úton emberéletekkel fizetünk azért, hogy nincs megoldás, nem veszem figyelembe azt, hogy hosszú távon az azbesztszennyezésért emberi életekkel fog Szombathely fizetni, ez elfogadhatatlan a számomra. Köszönöm szépen!

Dr. Nemény András polgármester: Köszönöm szépen elnök úr! Tóth Kálmán frakcióvezető úrnak adom meg a szót!

Tóth Kálmán a Városstratégiai, Idegenforgalmi és Sport Bizottság elnöke, frakcióvezető: Tisztelt Polgármester Úr! Tisztelt Közgyűlés! Valamennyien felelős képviselőként ülünk ebben a teremben, jelentős részünk saját körzetéért is felel, listás képviselők a teljes városért vállalnak felelősséget, természetesen mi is a teljes városért, és ezért is szólalunk meg olyan ügyekben is, ami egyébként a teljes városra vonatkozik. A felelős képviselőség dolgában általában mindig fel szoktam hívni a figyelmet arra, hogy maga a képviselő szó, ugye egy igéből keletkeztetett főnév, tehát az, hogy mi képviseljük a város lakóit, azért ülünk itt. A mai előterjesztésnek az összes kétsége, ami fel van sorolva, az jelentős mértékben mutatja azokat a nehézségeket, amivel a képviselők általában szembesülnek, hiszen minden döntésnek van pozitív és negatív oldala. Itt, amivel most szembesülünk, ez egy eddiginél lényegesen nagyobb dilemma, mint egy kisebb ügynél, bármit is mondhatnék. Mert egyik oldalról nézzük azt az 1500 embert, aki a Platón közvetlen veszélyben van, plusz egyébként a 110 terület mentén a teljes városban élő lakosságnak a közvetlen egészségügyi érdeke, amiről Danka Lajos is helyesen beszélt, másik oldalon pedig ott van a városunknak a költségvetési helyzete, amit ezzel a döntéssel - én nem szégyellem kimondani - veszélybe sodrunk. Azért vagyunk nagyon nehéz helyzetben, mert a költségvetési helyzet is tulajdonképpen már a következő lépésben ugyanúgy a lakosságot fogja érinteni. Tehát nézzük az 1500 ember közvetlen érdekét, meg nézzük a 73.000 embernek az áttételes érdekét, és a kettő ebben a helyzetben nem összeegyeztethető. Ez az alapvető dilemmánk, és ez az alapvető problémánk. És azért nem összeegyeztethető, mert a városunkat - az elmúlt, nem tudom, 2017-2018 óta megy ez az irgalmatlan elvonás szolidaritási adó néven -nyomorítják meg egyébként, az önkormányzatokat és közte Szombathelyt kiemelten, mert nekünk Szombathely kiemelten fontos és ezért beszélünk erről. Nem jelentene még ez a sokk sem gondot, ha a szolidaritási adó itt lenne. 4,4 milliárd Ft ugye 2026-ban. Nem mondom, hogy röhögve kifizetnénk, de valahogy kifizetnénk. Meg egyébként 2025-ben, meg 2024-ben, meg 2023-ban is fizettünk milliárdokat, ami hogyha itt lenne, akkor azok a fejlesztések, amik most hiányoznak, amiről Czeglédy Csaba beszélt, hogy milyen állapotban vannak az útjaink, jó eséllyel nem ilyen, mert ebben a teremben körülbelül a 18-ból 18 ember elkötelezett abban az ügyben, hogy Szombathely útjait javítani szeretné. De nem tudjuk javítani, mert elviszi az állam a pénzt, ami itt képződik meg. És ennek most az azbesztügy kapcsán van egy kicsúcsosodása, mert nem elég, hogy hurcoljuk magunkkal ezt az adósságot a lakosság felé, mert az állam elveszi a pénzünket, mert a Fidesz-kormány egy ilyet hozott, és most, igen, igaza van Czeglédy Csabának, ez a kormány sem lépett semmit sem ebben az ügyben előre. Meg fogjuk szavazni természetesen. Ahogy megszavaztuk két hete is a kockázatok ismeretében. Igen Horváth Gábor, igen, nőtt a kockázat, mert látjuk, hogy mi az, ami nincs pontosan szabályozva. Polgármester úr is elmondta, nagyon nem mindegy egy legalább, vagy legfeljebb szó is. És akkor még hagyjuk azokat az apróságokat, hogy mit jelent az azbesztmentesítés mondjuk a rendeletben. De nyomatékosan kérjük, azt gondolom egységesen, nem 18-an, hanem 73.000-en, hogy jól gondolják meg ott Pesten, hogy mi a terv ezzel a várossal. Köszönöm!

Dr. Nemény András polgármester: Köszönöm! Czeglédy Csabának adom meg a szót!

[bookmark: _GoBack]Dr. Czeglédy Csaba a Szociális és Lakás Bizottság elnöke: Tisztelt Polgármester Úr! Tisztelt Közgyűlés! Tényleg nagyon röviden. Nyilván most van egy helyzet, amit mi megpróbálunk kezelni. A szomorú az, hogy egyébként a kormányzat segíthetné ezt a helyzetet kezelni, például, hogyha megveszik azokat a város környéki földeket, ami egyébként nemcsak bennünket érint, hanem Söptét is érinti. Épp mondtam Söpte volt polgármesterének, hogy ugye mi Söptének is fizetünk ebből a pénzből, legalább meglenne a kerékpárút Szombathely és Söpte között, mert nem tudom, hogy söptei vagy szombathelyi lakost fognak majd először halálra gázolni azon a halálúton ugye Szombathely és Söpte között és csak sorolhatnám. Tehát lehetne kezelni ezt a helyzetet, például ezeknek a földeknek a megvásárlásával, vagy majd azt fogja mondani a kormány, hogy nem, soha nem fogják megépíteni az északi elkerülőt, ez is egy mondás, jelen pillanatban leállították, és gyakorlatilag hiába van ajánlati kötöttség, hiába jár ez jog szerint, nem kapjuk meg ezt a pénzt, már rég a számlánkon kéne lenniük. A másik pedig, hogy mérsékelhetnék a szolidaritási adónak a mértékét. Tehát veri a kormányzat a mellét nagyon jogosan, hogy mennyi pénzt tudnak megtakarítani hónapról-hónapra a felesleges kiadások nélkül, most nem tudom fejből, talán Horváth Attila alpolgármester úr rögtön tudja mondani, még nagyjából 1 milliárd Ft-ot, vagy másfél milliárd Ft szolidaritási adót még azt hiszem, kell fizetnünk még az év hátralévő részében. Tehát a kormányzat ezt a helyzetet tudná kezelni, hogyha akarná. És hát itt van az, hogy Rápli úr hamar leszokott a közgyűlésre járásról, hiszen itt volt még valamikor, most már nincs itt, ha itt lenne, neki is elmondanám, hogy ezért neki tennie kell, hogy a városunk gyakorlatilag ne sodródjon egy fizetésképtelen helyzetbe. Vagy a nem kötelező feladatainknak a nagyon durva megvágásával, és hozzáteszem, hogy Horváth Attilával közös hidunk, ha szabad így fogalmaznunk, most került lezárásra. Nincsen pénzünk, új hidat kellene építeni, de még a hídnak a normális felújítására sincsen pénzünk, és most jelen pillanatban azzal fogunk szembesülni, persze részben nem baj, hogy azon a fahídon majd csökkentjük a forgalmat, de könyörgöm, a városunknak arra sincsen elég forrása, hogy a hidat érdemben nem faszerkezetűként, hanem mondjuk valami erősen tartószerkezettel felújítsuk, miközben Horváth Attilával arról beszéltünk, majd a szeptemberi rendes közgyűlésen elmondom az ezzel kapcsolatos gondolataimat, hogy valószínűleg egy új hidat kellene megépítenünk, amire egyébként már megvannak a tervek. De jelen pillanatban nemhogy új hídépítésbe nem tudunk gondolkodni, hát úgy vannak meg a tervek, hogy a rendezési terv szerint, tehát hídépítésre még terünk sincs, de a rendezési terv szerint van egy új hídnak helye. Mindegy, száz szónak is egy a vége, még erre sincsen pénzünk, és akkor mondhatnám, hogy körzetenként pillanatok alatt össze tudnánk szedni 10-20 olyan dolgot, ami miatt a lakosság napi szinten cseszeget bennünket, teljesen jogosan, mert a szombathelyiek azt várják, hogy ez is, meg ez is, meg ez is legyen rendben. Az idei év, azt hiszem, mindegyikünk nevében mondhatom, hogy borzalmas képviselőként. Én vagyok a legrégebbi képviselő, én nem emlékszem ennyire nehéz évre, mint az idei, hogy nem tudok mit mondani az embereknek, már ígérni sem tudok az embereknek, és a mostani állás szerint a következő évünk borzalmasabb lesz az ideinél, pedig az idei sem volt könnyű. 

Dr. Nemény András polgármester: Köszönöm! Németh Ákos tanácsnok úr, parancsoljon!

Németh Ákos a Fenntarthatósági és Klímastratégiai Szakmai Bizottság elnöke, tanácsnok: Köszönöm a szót. Tisztelt Polgármester Úr! Tisztelt Közgyűlés! A tavalyi évben az augusztus 20-i beszédben miniszterelnök úr azt mondta, hogy „a tiszta levegő olyan, mint az igazság, nem lehet belőle kevesebbel beérni”, és én azt gondolom, hogy maximálisan egyetértek ezzel az állítással. Valószínűleg ő itt nem az azbeszttel szennyezett levegőre gondolt, hanem amúgy a szálló porra. De hát az azbeszt egy még sokkal-sokkal súlyosabb helyzetet idéz elő, és azt gondolom, hogy valójában jelen pillanatban mi nem is vagyunk döntési helyzetben, hiszen bármilyen jó érzésű ember nem vállalhatná fel azt, hogy ne támogassuk ezt az előterjesztést, hiszen itt valójában arról van szó, hogy embereknek az egészségét kellene kockáztatni egy ilyen helyzetben. És ha már előjött az utak állapota, természetesen én is azonnal nagyon sokat tudnék felsorolni a körzetemben, amiknél nagy szükség lenne a felújításra, de azt se felejtsük el, hogy itt nemcsak a szolidaritási adó elvonásáról van szó, hanem annak idején ugye a gépjárműadót is elvették tőlünk, ami kifejezetten arra volt dedikálva, hogy az utak állapotát legalább megőrizzük. Ha ez a pénz nálunk maradna, az éves szinten körülbelül 1 milliárd Ft-ot jelentene, ami azt gondolom, hogy minden évben már egy látható előrelépést jelentene a mindennapi érzetben az, hogy milyen minőségű utakon tudunk közlekedni a városban. Köszönöm szépen!

Dr. Nemény András polgármester: Köszönöm! Jelentkezőt nem látok, a vitát lezárom. Megpróbálok röviden válaszolni egy-két felvetésre. Illés Károly képviselő úr azt mondta, hogy a kormány cserbenhagyta a várost, én azért nem így gondolom, mert hiszen kapunk támogatást, csak nem annyit, mint amennyit szeretnénk, és egy normális világban egyébként, hogyha egy normális önkormányzati finanszírozási rendszer lenne, akkor az, hogy egy olyan beruházásért, aminek egyébként van olyan hozzáadott értéke, hogy parkolókat lefedünk, tehát jobb minőségű lesz, mint ahogy volt korábban, vagy mondjuk nem utat építünk, de lefedünk útterületet, sok ilyen apró dolgot csinálunk, hogyha 10 Ft-ból 3 Ft-ot kell csak kifizetnünk - 3,3-at, mindegy -, akkor az egy korrekt dolog lenne. A baj az, hogy olyan önkormányzati finanszírozási rendszer van, aminek már tényleg a végét várja minden település, és aminek nagy vesztesei vagyunk mi itt Szombathelyen. Mert az, hogy 4,7 milliárd Ft-ot kell kifizetnünk a bevételünkből, az egy óriási összeg. És ráadásul terhelve azzal, hogy egy olyan jó évünk volt, amikor volt nagyobb többletünk, másfél milliárd Ft, és abból 600 millió, plusz még a szolidaritási hozzájáruláson kívül ott maradt az államnál. Bármennyire is küzdöttünk érte, valamennyit vissza tudtunk menteni, de 600 millió Ft, ha akartuk, ha nem, ott maradt, milyen jó lenne ez most. Tehát azt tudom mondani Illés képviselő úrnak, hogy sok dologban persze azt gondolom, hogy igaza van és az indulat is jogos, de azért nézzük vissza, hogy milyen önkormányzati rendszert örökölt ez a kormány. És igen, voltak ígéretek, ezt akarjuk számon kérni. Ahogy látom, ezt kérik számon a szociális dolgozók, egészségügyi dolgozók, az oktatási dolgozók, egyszerre mindenki, merthogy mindenki úgy jutott már erre a pontra, hogy már túlcsordult a pohár. Nyilván nem lehet segíteni mindenkinek egyszerre, de valamilyen tervezettséget, valamilyen olyan konkrét ígéretet, ami kormányzati felelősséget takar, olyat mindenki vár. Mi is valójában ezt várjuk. Ez a mostani helyzet, ez valójában tényleg egy vis maior helyzet. A kormány egy olyan döntést hozott, hogy nem vis maior helyzetként fogja kezelni, egyébként az előző kormány is ezt tette. És Horváth Gábornak a felvetésére - a vis maior alap - beírtunk mindent, amit csak tudtunk, költséget, pályáztunk, de nem kaptunk eddig választ, de mi mindig úgy készülünk erre, hogy adjuk be. De az előző kormány önkormányzati államtitkára, Dukai államtitkár úr volt az, aki megakadályozta Navracsics miniszter úr ígérete ellenében, hogy a vis maior keretből tudjunk pályázni. Azzal kezdtük, hogy ez egy vis maior helyzet, szeretnénk ebből elhozni akkor 1 milliárdot, nem tudom mennyit, kettőt, megvannak a leveleink, és az utolsó hetekben már nem merte aláírni ezt az államtitkár, azt mondta, hogy a vis maior alap nem pont erre lett kitalálva, és ezért nem pályázhatunk. Így kerültünk át a következő kormányzat időszakába. Tehát mi ott is próbálkoztunk, pont ebből az alapból, nem kaptunk pozitív választ. Mivel ez a kormány sem hirdetett veszélyhelyzetet, ezért nem kerültünk beljebb, így önkormányzati megoldásra várt a dolog. Akkor mi tettünk le javaslatot, folyamatosan küldtük el, és annak az eredménye volt, hogy a miniszter asszony itteni látogatásánál változott az addigi felállás, hogy csak az elvitel jó megoldás, mert látszott, hogy az a végtelenbe megy, és nincs rá protokoll és nem oldaná meg az Olad-Plató helyzetét, és igazából a mi javaslatunk volt, ami bekerült a központi gondolkodásba, legyen minél gyorsabb megoldás, hiszen a Tudományos Akadémia elnöke is azt mondta nekünk, hogy lefedés kell, a kiporzást azonnal meg kell szüntetni, ez a leggyorsabb megoldás. A kormány ráállt erre, de mivel láthatóan finanszírozási problémái vannak, legalábbis ezt mondja, és ugye nyilván most volt lehetőségem, hogy hosszabb úton több podcast-et végig hallgattam, és tényleg minden szakma képviselője ugyanezeket mondta el. De ott még tizenegykét milliárd Ft még biztos van ebből, meg abból, meg amabból, mi is tudjuk ezt mondani, hogy egyébként lehetne, össz egészében én nem látom a költségvetést. Csak énszerintem a veszélyhelyzetet, hogy ezt az egészségügyi, még ha ki nem mondott, vagy nem jogilag megfogalmazott veszélyhelyzetet máshogy kell kezelni, mint mondjuk azokat a strukturális változtatásokat, amire joggal mondják mondjuk a szociális dolgozók, hogy fel kell zárkóztatni őket, vagy joggal mondják az ELTE dolgozói, hogy miért szenvednek hátrányt az alapítványi iskolákhoz képest, vagy az egészségügyi dolgozók is, hogy most már tényleg nincsen tovább. De ez egy egyszerű történet, a másik pedig egy folyamatos működési kérdés, amire lehet, hogy 3-4 hónap alatt nem lehet választ adni. Erre meg azt gondolom, hogy lehetne a lehetőségekhez képest jó választ adni, jó irányba indult el a kormány, és azt gondolom, és azt gondolom, hogy nem méltánytalan önerőt kérni, ha egyébként az önkormányzatnak a helyzete rendben lenne. De nincs rendben. És amikor nagyon világosan látszik, hogy 4,2 milliárd egy év és ebből most 1,6 milliárd, amit még októberben kell még kifizetnünk. És egyébként meg kérnünk kell, hogy legalább az önerő egy részét tudjuk betudni, vagy valamilyen módon beszámíttatni, akkor szerintem ezen el kell gondolkodni. Egyébként a miniszterelnök azt mondta, hogy meg fogják vizsgálni ebben a kérdés-válaszban egyesével, hiszen nemcsak Szombathely, hanem több kis település is kerülhet ilyen helyzetbe, vagy kisváros, de azt is hozzátette, hogy egy Szombathely nagyságrendű városnak ezt szerinte ki kell tudni gazdálkodni. Normális esetben igen. De amikor 4,2 milliárd Ft-ot kell befizetni az államkasszába, hogy tudja finanszírozni a normális működést a közszolgáltatásoknál, akkor nem. És nem azt gondolom, hogy 4,2 milliárdot kellene visszakapnunk, csak egy részét ebben a helyzetben. De amikor a miniszterelnöknek levelet írtam, alternatív javaslatot is tettünk, mert két pontból áll a dolog, vagy a szolidaritási hozzájárulásból számítsa be, vagy még arra sincsen szükség, hogyha az M86/M87 kisajátításnál a szerződés szerinti összeget megkapjuk. Mert ezzel egyszerre tennénk egy lépést az irányba, hogy egy fontos ráutaló magatartást, hogy meg akarják építeni a körgyűrűt, az elkerülőt és egyébként a többi folytatását innen-onnan, másrészt pedig forráshoz jutnánk, és ebben az esetben azt gondolom, hogy az a méltányos, hogyha ez megtörténik, hogy akkor a város ebből az önerőt megfinanszírozza, és nem akarunk ennél többet kérni. Nyilván ezt is tudnánk másra fordítani, nekünk is működésben, szociális területen, minden területen lenne helye, mint ahogy a fejünkben meg is van a helye. De egy városnak is hozzá kell járulni, ha tud, és hogyha ezt a lehetőséget megkapjuk, akkor tudunk. Tehát én ezt a két pontot írtam a miniszterelnöknek, nyilván megvizsgálják. Azt is leírtam, hogy folyamatos egyeztetésünk van Vitézy miniszter úrral, döntsék el. Hogyha azt gondolják, hogy ez az út, az elkerülő fontos, akkor ezt a lépést így is-úgy is meg kell lépni, elő van készítve, sok pénzt költöttek az előkészítésre, ennek egy egyértelmű folytatása lenne ez a döntés, akkor mi vállaljuk, hogy az önerőt ebből meg fogjuk finanszírozni. Én ezt most egyeztetés nélkül mondtam, de azt gondolom, hogy ez így tud méltányos lenni. 

Mikrofon nélkül Illés Károly a Költségvetési Ellenőrző Szakmai Bizottság elnöke: Nehogy akkor 80 % legyen az önerő…

Dr. Nemény András polgármester: Ne adjunk ötleteket képviselő úr! Szóval Szombathelyen van egyébként ilyen szempontból az ország szeme, a többi szövetségi vezetővel is, amikor tárgyaltunk, tudta miről van szó, és érdekelte őket, kíváncsiak voltak, hogy egy ilyen helyzetben hogy reagál a kormány. Tehát ez egy fontos dolog tud lenni. Jeleztem, hogy 3 milliárd biztos, hogy kevés lesz, nemcsak Szombathelyre gondolok én se, hanem mindenki másra. Azt is felajánlottuk, ezt mondtam múltkor, hogy ha szükséges, akkor segítünk más településeknél is a kezelésben, a mi tapasztalatunkat továbbadjuk kisebb városoknak is, kistelepüléseknek is. és talán körbeértem ezzel. Szóval én nem cserbenhagyásnak gondolom ezt, és azt is tudom, hogy nagyon nehéz az ország költségvetése. Rápli képviselő úr kimondottan aktív volt ebben, és újra, - mint ahogy múltkor is – meg kell, hogy védjem. Legalábbis eddigi életemben kormánypárti képviselőnek ilyen típusú kormánnyal szembeni keményebb fellépését nem láttam még, és az a poszt, amit egyik alkalommal kirakott, amit nem én mondtam neki, hogy tegyen ki ilyen posztot, az nálam azt mutatja, hogy az, amit én mindig vártam egy képviselőtől, hogy a választóihoz legyen lojális, az ő esetében fennáll, sajnos egyelőre ennek ennyi az eredménye. De azt gondolom, hogy az is fontos, hogy próbálkozik, ahogy mi is próbálkozunk. Most ezzel a vitával is szerintem ezt tettük, hogy akit érdekel, aki ott él, az most sokkal többet látott abból, hogy ki mit gondol, különböző árnyalatokban. Én azt javaslom, hogy fogadjuk el, a Költségvetési Bizottság javaslatát egy külön határozati javaslatban szintén fogadjuk el, hiszen végülis arról szól, ami megtörtént, de nem baj, ha van róla egy közgyűlési döntés is pluszban, és mindenki a maga módján próbálja érvényesíteni az érdekeket, én azt ígérem, hogy én fogom, nem nagyon érdekel, hogyha negatív választ kapok mondjuk kormányzati oldalról, vagy bármilyen beszólást, vagy ilyesmit, mert engem is csak a választók, egészen pontosan nem a választók, hanem az összes itt élő az, aki érdekel, és az ő érdekük érdekel, és hiszem, hogyha jó erősen képviseljük, akkor az egyébként az országnak és a kormánynak is az érdeke. Hát ezekkel a gondolatokkal javaslom megszavazni az előterjesztést. Először a módosító javaslatról, ami külön határozati javaslat.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:
212/2026. (IX.10.) Kgy. sz. határozat

Szombathely Megyei Jogú Város Közgyűlésem megtárgyalta a „Javaslat az azbesztmentesítésre vonatkozó pályázat benyújtásával kapcsolatos döntések meghozatalára” című előterjesztést. Ezzel összefüggésben a Közgyűlés felkéri a polgármestert, kezdeményezze Magyarország Kormányánál, hogy az Azbeszt-mentesítési Alapra benyújtandó pályázathoz szükséges önerő a szolidaritási hozzájárulás terhére elszámolásra kerülhessen.

Felelős:		Dr. Nemény András polgármester
	Dr. Horváth Attila alpolgármester
	Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal


Dr. Nemény András polgármester: És akkor most az I. határozati javaslatunkról szavazunk, ez a vállalkozási szerződésnek a jóváhagyása, lezárása a többi területre vonatkozóan.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:
213/2026. (IX.10.) Kgy. sz. határozat

Szombathely Megyei Jogú Város Közgyűlése megtárgyalta a „Javaslat az azbesztmentesítésre vonatkozó pályázat benyújtásával kapcsolatos döntések meghozatalára” című előterjesztést, és a szombathelyiek egészségének védelme érdekében úgy dönt, felhatalmazza a polgármestert, hogy 110 közforgalom előtt megnyitott, illetve önkormányzati tulajdonú, azbeszt tartalmú kővel borított terület kiporzásának megszüntetésére vonatkozó vállalkozási szerződést a legkedvezőbb érvényes ajánlatot adó gazdasági szereplővel megkösse bruttó 541.544.789,- Ft vállalkozói díj ellenében.

Felelős:		Dr. Nemény András polgármester
	Dr. Horváth Attila alpolgármester
	Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal

Dr. Nemény András polgármester: És most jön a II. határozati javaslat, ez pedig a pályázatra vonatkozó döntésünk, szavazzunk most. 
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:
214/2026. (IX.10.) Kgy. sz. határozat

Szombathely Megyei Jogú Város Közgyűlése megtárgyalta a „Javaslat az azbesztmentesítésre vonatkozó pályázat benyújtásával kapcsolatos döntések meghozatalára” című előterjesztést, és a szombathelyiek egészségének védelme érdekében az alábbi döntéseket hozta:

1. A Közgyűlés felhatalmazza a polgármestert, hogy az Azbeszt-mentesítési Alapra vonatkozó kiírásra a teljes, az előterjesztésben részletesen bemutatott védekezési költség tekintetében a pályázatot benyújtsa.
1. A Közgyűlés kinyilvánítja, hogy a pozitív támogatói döntéshez szükséges önerőt biztosítja, valamint a pályázati kiírás szerinti monitorozást (határérték mérést) vállalja.
1. A Közgyűlés felhatalmazza a polgármestert, hogy a pályázat benyújtásához szükséges valamennyi nyilatkozatot megtegye.

Felelős:		Dr. Nemény András polgármester
	Dr. Horváth Attila alpolgármester
	Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal





Dr. Nemény András polgármester: Köszönöm szépen, hogy újra itt voltak a tisztelt képviselők, nem ígérem, hogy ez volt az utolsó rendkívüli közgyűlés, ha kell, akkor újra összehívjuk. De lesz rendes közgyűlésünk is. Jó munkát mindenkinek!


A Közgyűlés nyilvános ülését polgármester úr 10 óra 53 perckor berekesztette.






	/: Dr. Nemény András :/	/: Dr. Károlyi Ákos:/
	polgármester	jegyző

